Munisipale amptenaar, vrou vas vir verkragting(Argieffoto) ŉ Senior munisipale amptenaar en sy vrou sal na verwagting Maandag in die Bosbokrand-landdroshof verskyn op aanklag van verkragting. Hulle word beskuldig van die verkragting van twee minderjariges, 13 en 15 jaar oud. Die 49-jarige verdagte, die oom van die minderjariges, is ŉ direkteur by ŉ munisipaliteit in Gauteng. Sy 36-jarige vrou het die slagoffers na bewering gedwing om seksueel met haar man te verkeer in ruil vir etes. Die egpaar is Vrydag in hegtenis geneem. Kol. Donald Mdhluli, polisiewoordvoerder, het gesê die twee meisies het glo van Mosambiek na Suid-Afrika gekom met beloftes van ŉ beter opvoeding. Die meisies is glo as slawe deur die verdagtes aangehou by hul huis in Shatale naby Bosbokrand. “Die meisies is gedwing om met hul oom seks te hê en as hulle geweier het, is hulle erg aangerand en het hulle nie kos gekry nie.” Volgens Mdhluli kon die kinders daarin slaag om Vrydag uit die verdagtes se huis te ontsnap terwyl hulle nie tuis was nie. Hulle het iemand van die gebeure ingelig en die polisie is gekontak. ŉ Voorlopige ondersoek het aan die lig gebring dat die meisies onwettig in die land ingebring is sonder behoorlike dokumentasie. Die verdagtes sal dus ook op ŉ klag wat verband hou met die oortreding van die Immigrasiewet tereg staan, asook mensehandel en sameswering om ŉ misdaad te pleeg. Die meisies is na ŉ plek van veiligheid geneem.